Index - Kultúr - Hétfőn jelentik be az Arany Málna legújabb díjazottait
2006.01.29. 10:04 Kapcsolódó cikkek (1)
Arany Málna díj a legrosszabb filmnek Január 30-án jelentik be Los Angelesben a legrosszabb filmeknek és szereplőknek járó Arany Málnát. A díj most már 26 éves és vannak saját rekorderei. Január 30-án jelentik be Los Angelesben a legrosszabb filmeknek járó "kitüntetés", az Arany Málna idei jelöltjeinek listáját. Kiérdemelt siker
Az elmúlt huszonöt évre visszatekintve megállapítható, hogy toronymagasan a legjobb legrosszabb Sylvester Stallone, aki harminc jelöléssel büszkélkedhet(ne), ebből tízet díjra is váltott. 1985-ben a Rambo és a Rocky soros részéért egyszerre lett a legrosszabb színész, rendező és forgatókönyvíró, 2000-ben pedig megkapta az évszázad legrosszabb színésze címet is. A férfiak mezőnyében legközelebbi riválisa Kevin Costner 16 jelöléssel és 6 díjjal. A nők között Madonna tarolt: neki szinte minden mozis próbálkozását honorálták, 15 jelölést és 9 díjat gyűjtött össze, persze ő az évszázad legrosszabb színésznője is. A női örökranglistán a második Bo Derek 11 jelöléssel és 6 díjjal. Minden idők legszörnyűbb filmje holtversenyben a John Travolta által tető alá hozott, és minden komoly kritikus szerint borzalmas Háború a földön és a Showgirls 7-7 díjjal. A mérleg nyelve mégis az utóbbi felé billen, mert a Showgirls 13 jelölésével abszolút csúcstartó és ez lett az évszázad legrosszabb filmje is.
A díjkiosztót sokáig bűvészboltban, iskolában, szállodai különteremben rendezték, tavaly azonban a negyedszázados évfordulóra való tekintettel egy színházat béreltek ki és az idén is ez lesz a helyszín. A jubileum alkalmából különdíjakat is kiadtak: a From Justin to Kelly (Justintől Kellyig) lett a 25 év legrosszabb musicalje, a Gigli a legrosszabb vígjáték, a Háború a Földön pedig a legrosszabb dráma. Arnold Schwarzenegger kaliforniai kormányzó a legrosszabb Arany Málna-vesztes címre érdemesült, miután 25 év alatt nyolcszor jelölték Arany Málnára, de egyszer sem kapta meg azt. A "rendes" gálán az amerikai kormány tarolt: Michael Moore Fahrenheit 9-11 című dokumentumfilmjében nyújtott alakításáért George W. Bush elnök lett a legrosszabb férfi szereplő, a díjat Condoleezza Rice külügyminiszterrel is megkapta mint a legrosszabb páros, a legrosszabb mellékszereplőnek járó málna pedig Donald Rumsfeld hadügyminiszternek jutott.